দূর গ্রাম থেকে বাস ভাড়া করে যাঁরা শহরে আসেন নেতার বক্তৃতা শুনতে, অথবা এক বেলার রিকশা চালানো বন্ধ করে, দোকানদারি শিকেয় তুলে যাঁদের আসতে হয় সেই সভায়, সেই ভারতবর্ষকে একটা প্রশ্ন কেউ কখনও করেনি। ‘‘আচ্ছা বলুন তো, চিনা মালে আমাদের বাজারগুলো ভরে যাচ্ছে কেন? মোবাইল থেকে টুনি বাল্‌ব, পাপোশ থেকে এলইডি টেলিভিশন, সবই কেন মেড ইন চায়না?’’ প্রশ্নটা কখনও করা হয়নি, সেটা অকারণে নয়। কারণ, এই প্রশ্নের উত্তর এই ভারতবর্ষের কাছে নেই। কিন্তু, এঁদের অনেকের মোবাইলেই হোয়াটস্যাপ-ফেসবুকের মেসেজে আছে চিনা পণ্য বয়কট করে ভারতীয় জিনিস কেনার জাতীয়তাবাদী আহ্বান। দীপাবলিতে চিনা আলো না কিনে প্রদীপ জ্বালানোর বার্তা তাঁরা পেয়েছেন ও পাঠিয়েছেন। চিন শত্রু, তাঁরা জানেন। নেতারাই জানিয়েছেন। কিন্তু শত আহ্বানেও কেন চিনকে আটকানো যায় না, সে কথা তাঁদের কেউ বলেননি।